**Ministru kabineta rīkojums Nr.\_\_\_\_\_**

**Rīgā** 2018. gada \_\_.\_\_\_\_\_\_\_ (prot. Nr.\_\_\_ \_\_\_.§)

**Par valsts pētījumu programmu “Enerģētika”**

1. Saskaņā ar Zinātniskās darbības likuma 13. panta otrās daļas 3. punktu apstiprināt valsts pētījumu programmu “Enerģētika” 2018.–2020. gadam (turpmāk – programma).

2. Noteikt Ekonomikas ministriju par atbildīgo institūciju programmas īstenošanā.

3. Programmas kopējais finansējums ir 6 000 000 *euro*. Programmu finansē no Ekonomikas ministrijas valsts budžeta apakšprogrammas 29.05.00 "Valsts pētījumu programma enerģētikā" līdzekļiem.

4. Noteikt šādu programmas virsmērķi: veicināt ilgtspējīgas, modernas, konkurētspējīgas un sabiedrības interesēm atbilstošas enerģētikas attīstību Latvijā.

5. Noteikt šādus programmas mērķus: stiprināt saikni starp pētniecību un prioritārām Latvijas enerģētikas politikas jomām; attīstīt enerģētikas zinātnisko un analītisko bāzi, radīt jaunas zināšanas un stiprināt pētniecisko kapacitāti enerģētikas sistēmas ilgtspējas un konkurētspējas veicināšanai tādās jomās kā enerģētiskā drošība, enerģijas infrastruktūra un tirgus, vietējo un atjaunojamo energoresursu potenciāls un tā apguve, energoefektivitāte, starptautiskā sadarbība enerģētikas jomas pētniecībā, iegūt pamatotus rīcībpolitikas ieteikumus un aktīvi izmantot tos politikas izstrādei, nodrošinot Latvijas ieguldījumu Enerģētikas savienības stratēģisko mērķu sasniegšanā.

6. Noteikt šādus programmas uzdevumus:

6.1. attīstīt ilgtermiņa nacionālās enerģētikas politikas stratēģisko mērķu noteikšanai, sasniegšanai un progresa novērtēšanai nepieciešamo analītisko zināšanu bāzi atbilstoši Eiropas Savienības un Latvijas normatīvo aktu saturiskajām un metodiskajām prasībām, izstrādāt rīcībpolitikas priekšlikumus enerģētikas politikas stratēģisko mērķu sasniegšanai, kā arī analītiskos rīkus un modeļus politikas mērķu un politikas pasākumu ietekmes novērtēšanai;

6.2. attīstīt enerģijas infrastruktūras un tirgus attīstībai nepieciešamo zināšanu bāzi, kas iekļauj enerģijas sistēmu attīstības un optimizācijas risinājumus, dažādu enerģijas veidu ieguves un izmantošanas prognozes, ražošanas un patēriņa tendences, energoapgādes materiāltehniskos un tehnoloģiskos risinājumus, kā arī energoapgādes sistēmas drošuma risinājumus;

6.3. attīstīt zināšanu bāzi energoefektivitātes jomā, kas iekļauj visaptverošu energoefektivitātes potenciāla novērtējumu tautsaimniecības sektoros un atsevišķās nozarēs, energoefektivitātes pasākumu izvērtējumu, jaunu inženiertehnoloģisko risinājumu izpēti, efektīvas siltumapgādes un aukstumapgādes attīstības potenciāla Latvijā izvērtējumu, kā arī atbilstošu rīcībpolitiku un finansēšanas risinājumu izstrādi;

6.4. attīstīt zināšanu bāzi atjaunojamo un vietējo energoresursu izmantošanas jomā, par šo resursu potenciālu teritoriālā un sektoru griezumā, tirgu, ilgtspēju, tehnisko, sociālo un ekonomisko ietekmi, atbalsta mehānismiem un starpvalstu sadarbības mehānismiem, tehnoloģijām, ietekmi uz kopējo energosistēmas drošumu un tirgu, kā arī izstrādāt atbilstošus rīcībpolitikas un finansēšanas risinājumus;

6.5. veicināt valsts iestāžu starptautisko sadarbību ar zinātniskajām institūcijām enerģētikas pētniecības jomā, lai risinātu ilgtermiņa enerģētikas problēmas un izaicinājumus un veidotu uz pētniecību un efektivitāti balstītu ilgtspējīgu enerģētikas politiku.

7. Noteikt programmai šādus kopīgus (horizontālos) uzdevumus:

7.1. starpdisciplināru zinātnieku grupu attīstība enerģētikas problēmu risināšanai nacionālā un starptautiskā līmenī;

7.2. zinātniskās darbības attīstīšana šādos virzienos:

7.2.1. sadarbība ar enerģētikas nozares sociālajiem partneriem (uzņēmumiem, sabiedrības mērķa grupām, nozaru profesionālajām organizācijām, valsts un pašvaldību iestādēm u.c.);

7.2.2. iesaistīšanās izglītības procesā, attīstot ar programmas mērķiem un uzdevumiem saistītus maģistratūras un doktorantūras studiju kursus un programmas;

7.2.3. iesaistīšanās starptautiskos pētniecības un attīstības projektos;

7.2.4. zināšanu un tehnoloģiju pārnese.

7.3. pētniecības un tās rezultātu komunikācijas un pamanāmības sabiedrībā nodrošināšana;

7.4. programmas īstenošanas nodrošināšanai programmas projektu īstenotāji savstarpēji sadarbojas kopīgu aktivitāšu ietvaros (piemēram, oriģināli zinātniskie raksti, sabiedrības informēšanas pasākumi, konferences un semināri).

8. Programmas īstenošanas laikā sagaidāms viens vai vairāki šādi projekta rezultāti:

8.1. pētniecības rezultātu publiskas pieejamības nodrošināšana;

8.2. tehnoloģiju tiesības;

8.3. intelektuālā īpašuma licences līgumi;

8.4. ziņojumi par rīcībpolitikas ieteikumiem un rīcībpolitiku ietekmi;

8.5. sekmīgi nokārtots maģistra valsts (gala) pārbaudījums un noteiktā kārtībā aizstāvēts promocijas darbs;

8.6. citi pētniecības specifikai atbilstoši projekta rezultāti (tai skaitā dati).

9. Programmas īstenošanu var pagarināt līdz vienam gadam, ja tas ir nepieciešams programmas un tās projektu rezultātu nostiprināšanai un publiskošanai, bez papildus finansējuma piešķiršanas.

Ministru prezidents M. Kučinskis

Ministru prezidenta biedrs,

ekonomikas ministrs A. Ašeradens

Iesniedzējs:

Ministru prezidenta biedrs,

ekonomikas ministrs A. Ašeradens

Vīza:

valsts sekretāra pienākumu izpildītāja

administrācijas vadītāja I. Jaunzeme

2018.09.18. 15:01

610

I.Kārkliņa, 67013214

Ieva.Karklina@em.gov.lv